Elitinė jaunių lyga

Istorija ir lygos formatas

Elitinė jaunių lyga įkurta po 2014 m. LFF atliktos jaunių futbolo restruktūrizacijos. Ši lyga skirta ugdyti jaunuosius talentus ir juos atvesti į profesionalų futbolą.
Pirmajame 2014–2015 m. sezone kovėsi po 8 komandas Elitinėje U-18 (gimusių 1996–1997 m.) ir U-16 (gimusių 1998 m. bei jaunesnių) lygose. Čempionatas vyko 4 ratų sistema rugpjūtį-birželį, viso sužaista 28 turų. Pagal lygos reglamentą, rungtynės negalėjo baigtis lygiosiomis, tad po pagrindinio laiko komandos mušdavo baudinius, kad išsiaiškintų dvikovos nugalėtoją. Už kiekvieną pelnytą tašką Elitinės U-18 lygos komandos pelnė 100 litų premiją.
Elitinės U-18 lygos čempionais tapo FK „Šiauliai“, sidabro medaliais tenkinosi Kauno FM „Tauras“-„Spyris“, bronzą iškovojo Vilniaus FA „Žalgirietis“. Jaunesniųjų divizione triumfavo Nacionalinės futbolo akademijos „NFA-2000“ komanda, antrą vietą pelnė Vilniaus FM „Ateitis“, trečią – Vilniaus FM. Aštuntą vietą užėmusios komandos pagal reglamentą turėjo iškristi į Lietuvos vaikų ir jaunių futbolo asociacijos (LVJFA) Pirmąją lygą.
Geriausiu 2014–2015 m. sezono Elitinės lygos žaidėju pripažintas Egdar Kudzin iš FA „Žalgiriečio“, vartininku – Milvydas Tupikas (FK „Šiauliai“), gynėju – Rokas Malakas (FM „Tauras“-FK „Spyris“), saugu – Mangirdas Radzevičius (FK „Sūduva“), puolėju – Liutauras Rimkus (Klaipėdos FM-FK „Granitas“).
2015–2016 m. sezone pagal UEFA reikalavimus, U-18 lyga reformuota į Elitinę U-19, o U-16 lyga į Elitinę U-17 lygą. Naujas sezonas startavo rugpjūčio 22 dieną. U-19 lygos nugalėtoja tapo debiutavusi Panevėžio FA-FK „Panevėžio“ ekipa, o U-17 lygoje dvi komandos finišavo su vienodu taškų kraičiu, tad Birštone buvo surengtos papildomos „auksinės“ rungtynės tarp pretendenčių Vilniaus FM „Ateities“ ir NFA-2000 komandų, kurias laimėjo vilniečiai tik po baudinių serijos.
Naudingiausiu 2015–2016 m. sezono Elitinės U-19 lygos žaidėju pripažintas Arnas Laurenčikas iš PFA-SG-FK „Panevėžio“. Trenerių balsavimu, geriausiu vartininku pripažintas Kajus Urbietis (NFA-1999), gynėju – Arnas Valvonis (VFM-FK „Žalgiris“), saugu – Povilas Malakas (FM „Tauras“-FK „Kauno Žalgiris“), puolėju – Paulius Obolevičius (PFA-SG-FK „Panevėžys“). Elitinės U-17 lygos geriausiu vartininku išrinktas Airidas Mickevičius (VFM-FK „Žalgiris“), gynėju - Kipras Kažukolovas (NFA-2000), saugu - Paulius Golubickas (FA „Dainava“), puolėju - Matas Gudaitis (FM „Ateitis“).
Trečiasis Elitinės jaunių lygos sezonas vyko tik dviejų ratų sistema (14 turai) 2016 m. rudenį ir žiemą, kadangi nuo 2017 m. sezono jaunių pirmenybes nuspręsta pradėti pavasarį. Čempionato oficialu remėju tapo įmonė „SHARP“, kurios vardas bus įtrauktas į lygos pavadinimą.
U-19 lygos čempionų titulą apgynė panevėžiečiai, o U-17 lygoje dominavo Vilniaus FM-FK „Žalgiris“, kuri tapo pirmąja komanda, laimėjusi visas sezono rungtynes. Antirekordą pasiekė FM „Ateitis“: pirmąkart Lietuvos jaunių futbolo istorijoje čempionai užėmė paskutinę 8 vietą.
Alytuje surengtoje apdovanojimų ceremonijoje individualius prizus pelnė: vartininkai Nojus Šulnis (VFM-„Žalgiris“ U-17) ir Gytis Jakubaitis (PFA-SG-„Panevėžys“ U-19), gynėjai Aidas Batvinskas (VFM-„Žalgiris“ U-17) ir Kipras Kažukolovas (NFA-2000), saugai Renatas Banevičius (FA „Dainava“ U-17) ir Vaidas Kavaliauskas (PFA-SG-„Panevėžys“ U-19), puolėjai Ernestas Andriušis (VFM-„Žalgiris“ U-17) ir Ernestas Albrikas (KFM-„Atlantas“ U-19).
Ketvirtajame sezone SHARP Elitinės jaunių lygos valdymą perėmė LVJFA, nutarta lygą išplėsti iki 4 divizionų. U-19, U-17, U-16 divizionuose rungiasi 8 komandos 4 ratų sistema, o U-15 lygoje sutiko žaisti 11 komandų 2 ratų sistema. 2017 m. varžybos startavo kovo 17 dieną.

2016 m. sezono rezultatai

Elitinė U-19 lyga
1 vieta Panevėžio FA-„Panevėžys“ 35 taškai, 2 vieta Klaipėdos FM „Baltai“-FK „Atlantas“ 32 t., 3 vieta NFA-1999 29 t., 4 vieta Vilniaus FM-„Žalgiris“ 29 t., 5 vieta FM „Tauras“-„Kauno Žalgiris“ 16 t., 6 vieta Marijampolės „Sūduva“ 11 t., 7 vieta Gargždų „Banga“ 11 t., 8 vieta „Nevėžis“ 6 t.
Rezultatyviausi žaidėjai: Ernestas Albrikas (KFM-„Atlantas“) pelnė 15 įvarčių, Paulius Obolevičius (PFA-„Panevėžys“) 13 įvarčių, Titas Aukštuolis (NFA-2000) ir Vilius Giedraitis (PFA-„Panevėžys“) po 11 įvarčių. Daugiausiai (5) geriausio rungtynių žaidėjo nominacijų (MVP) pelnė Klaipėdos komandos saugas Rokas Filipavičius.
Elitinė U-17 lyga
1 vieta Vilniaus FM-FK „Žalgiris“ 42 taškai, 2 vieta Alytaus FA Dainava 34 t., 3 vieta Šiaulių SG-FA, 4 vieta Vilniaus FA „Žalgirietis“ 19 t., 5 vieta FM „Tauras“-„Kauno Žalgiris“ 15 t., 6 vieta Baltijos FA 15 t., 7 vieta Klaidėdos FM-FK „Atlantas“ 12 t., 8 vieta Vilniaus FM „Ateitis“ 5 t.
Rezultatyviausi žaidėjai: Renatas Banevičius (FA „Dainava“) pelnė 14 įvarčių, Herkus Biekša (FA „Dainava“) – 9, Ernestas Andriušis (VFM-„Žalgiris“) – 7 įvarčius.